Inwoners spring in en maak kloof skoon | News24
Inwoners spring in en maak kloof skoon
Oorgroeide bosse in "Verbena-kloof" is onlangs deur Alan Wright (links) en plaaslike inwoners afgekap. By Wright is Rianne en Tommy Walter wat hulle vir die veiligheid van die gebied beywer.
DIE onveiligheid wat die oorgroeide bosse in "Verbena-kloof" skep, het plaaslike inwoners onlangs na hul byle laat gryp.
Onder leiding van Alan Wright van Dorp van Drome, het gemeenskapslede vroeg een oggend hul tyd afgestaan om die "misdaadvriendelike" bosse af te kap.
Na ure se swoeg en sweet, is vier groot vragmotors vol takke deur die Kouga-munisipaliteit weggery.
Volgens Rianne Walter, 'n dromer wat haar daaraan toewy om die gebied rondom haar huis mooi te maak, is "Verbena-kloof" - so gedoop deur inwoners - 'n gewilde deurloop vir kinders en werkers. Die kloof, toegerus met 'n houtloopplank, strek van Noorsekloofstraat tot De Reygerstraat.
"Die kloof het egter 'n gewilde 'uitghangplek' vir misdadigers geword, wat die oorgroeide bosse as skuiling gebruik," sê Walter. "Skoolkinders is al van hul selfone beroof en daar is onder meer 'n identiteitsdokument opgetel. Ons is bewus van vier gevalle waar mense beroof is."
Volgens Walter sal sy haarself kwalik neem as iets met die skoolkinders moet gebeur.
"Ons kan nie genoeg dankie sê vir Wright en almal wat gehelp het om die deurloop meer gebruikersvriendelik te maak nie," sê sy. "Ons hoop om in die nabye toekoms 'n kamera op te rig wat die deurlang deurlopend sal afneem.
"Behalwe vir die kinders en inwoners wat die loopplank gebruik, is die wandelpad gewild onder toeriste wat by die nabygeleë gastehuise tuisgaan."